Predkladacia správa

Návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k nim sa predkladá na základe bodu B.4 uznesenia vlády SR č. 704 z 18. júla 2001. Predstavuje aktualizáciu určenia gestorských ústredných orgánov,  ktoré bolo prijaté uznesením vlády SR č. 962 z 10. októbra 2001.  Reagujúc na potreby a požiadavky legislatívnej praxe navrhuje sa zmena termínu v úlohe uvedenej v bode B.4 uznesenia vlády SR č. 704 z  18. júla 2001 z pôvodného polročného termínu na raz ročne k 31. 5. príslušného roka. 

Cieľom určenia gestorstva je vytvorenie systému priebežného určovania gestorských rezortov zodpovedných za transpozíciu smerníc do slovenských všeobecne záväzných právnych predpisov. 

Návrh na určenie gestorstva  obsahuje 72 smerníc, ktoré boli prijaté Európskymi spoločenstvami a Európskou úniou od poslednej aktualizácie v časovom rozpätí 1. 8. 2001 – 31. 3. 2002.  Termíny ich transpozície do slovenského právneho poriadku sú určené vo väzbe na termíny účinnosti transpozície smerníc platné pre členské štáty EÚ, avšak s prihliadnutím na záväzky SR v jednotlivých kapitolách a na negociačné pozície SR v integračnom procese. 

Návrh taktiež obsahuje 5 rámcových rozhodnutí vychádzajúcich zo Zmluvy o Európskej únii, ktoré majú v zmysle zmluvy rovnaké právne účinky ako smernice (s výnimkou nemožnosti nadobudnutia priameho účinku), sú záväzné pre každý členský štát, ktorému sú určené, a to vzhľadom na výsledok, ktorý sa má dosiahnuť, pričom sa voľba foriem a metód na dosiahnutie tohto výsledku ponecháva orgánom členského štátu.

K predkladanému návrhu bolo vykonané medzirezortné pripomienkové konanie. Vznesené pripomienky zásadnej povahy, ako aj odporúčajúceho charakteru boli v prevažnej miere zohľadnené a zapracované do návrhu určenia gestorských ústredných orgánov tak, ako je to uvedené vo vyhodnotení medzirezortného pripomienkového konania.